Probleem opgelos | Vroutjie, Vir Ewig
January 2, 2019 January 2, 2019 ~ vroutjie
Eva is in haar dertigs, en 'n feminis van formaat. Sy het wilde rooi hare, lang onderarmhare en bloedrooi lippe. Sy besit 'n koffie-winkel in die Kaapse middestad, waar sy vergaderings na-ure hou vir die "Onafhanklike Oujongnooiens", die "Bra-lose bitches" en ander soortgelyk.
Wanneer Eva nie mans probeer oortuig om grimering te probeer of vrouens te oortuig om hulle beenhare te laat groei nie, observeer sy haar kliënte. Party kom gereeld, party is duidelik toeriste, en party kom net een keer en besluit dis nie hulle smaak nie.
Daar is 'n egpaar wat Eva fassineer, 'n jong-getroude paartjie – 'n pieperige vroutjie wat wegkruip in vaal klere, en 'n man wie se teenwoordigheid baie spasie opvat. Die dame dra altyd 'n truitjie en outydse lang rompe, ongeag die seisoen. Die man lyk na 'n grootkop in besigheid met 'n spoggerige pak en 'n stem wat hard praat.
Tyd gaan verby, en die paartjie kom gereeld koffiewinkel toe. Die vrou lyk al kleiner en banger.
Op 'n dag vang Eva haar in die badkamer, en sien die blou kolle op haar skouers. Eva besef die vrou word mishandel, en konfronteer haar. Die vrou is te bang vir haar man om enigiets omtrent haar situasie te doen.
Eva lyk vasbeslote, en verduidelik aan haar personeel dat sy van nou af alleen verantwoordelik is vir die man se koffie.
Tyd stap verby, en die keer verswak die man. Sy vel raak vaal, sy klere sit losser. En op 'n dag kom die vroutjie alleen.
Eva glimlag toe sy uitstap en gaan bêre 'n strokie met sy handtekening in 'n boks vol waarop staan "Opgeloste Probleme." Die boks is vol strokies met ander handtekeninge.